Etelä-Ruotsissa Malmössä useita ihmisiä on haavoittunut ampumisessa kadulla.

Poliisin mukaan haavoittuneita on ainakin neljä. Aseellinen yhteenotto tapahtui iltaseitsemän maissa Ruotsin aikaa. Ruotsalaisten lehtitietojen mukaan yhtä ihmistä on ammuttu päähän.

Sanomalehti Expressenin haastattelema silminnäkijä kertoo kuulleensa noin 20 laukasta.

Ampujien epäillään tulleen paikalle Audilla, josta laukaukset ammuttiin. Ampuja tai ampujat pakenivat paikalta kovaa vauhtia.

Ampuminen tapahtui Censorsgatanilla Malmön eteläosassa. Alueella on käynnissä suuri poliisioperaatio.

Haavoittuneita hoidetaan Malmön yliopistollisessa sairaalassa. Sanomalehti Aftonbladetin mukaan poliisi valvoo myös sairaalaa.

Ei vielä pidätyksiä - sairaalan liepeillä liikehdintää

– Sairaalan luona on ollut levotonta liittyen neljään haavoittuneeseen -- kyse on henkilöistä, jotka yrittävät päästä sisälle sairaalaan, kertoi poliisin tiedottaja Anna Göransson.

Kaupungilla oli jo valmiiksi tavallista enemmän poliiseja Malmön ja läheisen Helsingborgin välisen jalkapallo-ottelun takia. Käytössä on myös poliisihelikopteri.